**TERMÉKLEÍRÁS**

**a**

**„Szabolcsi alma”**

**oltalom alatt álló földrajzi jelzés (OFJ)**

**bejegyzése iránti kérelemhez**

**Készítette:**

**Északkelet-magyarországi Alma és Egyéb Gyümölcs Szakmaközi Szervezet és Terméktanács**

***Újfehértó, 2022.***

**TARTALOMJEGYZÉK**

1. A TERMÉK ELNEVEZÉSE 5

2. A TERMÉK LEÍRÁSA 5

*2.1. Almafajták* 5

*2.2. Az egyes almafajták főbb fizikai, kémiai és érzékszervi tulajdonságai* 5

3. A FÖLDRAJZI TERÜLET MEGHATÁROZÁSA 6

4. A FÖLDRAJZI TERÜLETRŐL VALÓ SZÁRMAZÁS IGAZOLÁSA 6

5. A TERMÉK ELŐÁLLÍTÁSI MÓDJA 6

*5.1. A termőhely lejtése és a talaj egyes jellemzői* 6

*5.2. Fajtahasználat* 7

*5.3. Az ültetvény kialakítása (koronaforma, térállás)* 7

*5.4. Termesztéstechnológia, termésszabályozás*  7

*5.5. Tápanyag gazdálkodás*  8

*5.6. Öntözés*  8

*5.7. Növényvédelem*  8

*5.8. Talajművelés* 9

*5.9. Betakarítási technológia* 9

*5.10. Hűtés, tárolás, csomagolás* 10

6. A TERMÉK ÉS A FÖLDRAJZI KÖRNYEZET KAPCSOLATA 10

*6.1 A földrajzi terület sajátosságai* 11

*6.2. Természeti tényezők* 11

*6.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat* 11

7. ELLENŐRZŐ HATÓSÁGOK, SZERVEK 13

8. EGYEDI CÍMKÉZÉSI ELŐÍRÁSOK 13

9. ELLENŐRZÉSI RENDSZER 13

10. MELLÉKLETEK 14

11. IRODALOM 14

**1. A TERMÉK ELNEVEZÉSE**

**„Szabolcsi alma”**

**2. A TERMÉK LEÍRÁSA**

***2.1. Almafajták***

A „Szabolcsi alma” a [rózsavirágúak](https://hu.wikipedia.org/wiki/R%C3%B3zsavir%C3%A1g%C3%BAak) (Rosales) rendjébe és a [rózsafélék](https://hu.wikipedia.org/wiki/R%C3%B3zsaf%C3%A9l%C3%A9k) (Rosaceae) családjába tartozó faj (nemes alma - Malus domestica) Gála, Jonathan, Jonagold, Golden Delicious, Red Delicious, Idared és Pinova almafajtáinak és azok változatainak (mutánsainak/klónjainak) a friss fogyasztásra szánt gyümölcsét foglalja magába:

***2.2. Az egyes almafajták főbb fizikai, kémiai és érzékszervi tulajdonságai***

A „Szabolcsi alma” oltalom alatt álló földrajzi jelzés használatára a „Malus domestica” faj Gala, Jonathan, Jonagold, Golden Delicious, Red Delicious, Idared és Pinova fajtáinak és a meghatározott földrajzi területen termesztett, az alább meghatározott minőségi jellemzőket mutató változatainak (mutánsainak/klónjainak), friss fogyasztásra szánt almái jogosultak.

A „Szabolcsi alma” minőségi jellemzői:

* édeskésen-savanykás, üdítő ízű és illatú, roppanó húsú
* a cukortartalma magas, almafajtáktól függően legalább 12 Brix fok (Gála, Red Delicious, Idared) illetve legalább 13 Brix fok ( Jonathan, Jonagold, Golden Deliceus és Pinova).
* húskeménysége minimum 5,5 kg/cm2
* A “Szabolcsi alma” méretére (alak, átlagtömeg, átmérő) és a héjának színére vonatkozó – fajtától függő – minőségi jellemzőket a táblázat tartalmazza:

|  |  |  |
| --- | --- | --- |
| **Fajta** | **Méret** | **Héjszín** |
| **Gala** | Kicsi, gömbölyded vagy lapított alakú,  Átlagtömeg 150-170 g,  Átmérő 65-85 mm. | Alapszíne éretten sárgás, fedőszíne mosott piros, de vannak csíkozott változatai is |
| **Jonathan** | Közepes vagy kicsi. Kúposan gömbölyded, enyhén bordázott, szimmetrikus.  Átlagtömeg 120-130 g.  Átmérő 65-75 mm. | Alapszíne éretten sárgászöld, fedőszíne élénkpiros, sötétpirossal szélesen csíkozott. |
| **Jonagold** | Nagy gömbölyded vagy enyhén kúpos, kiegyenlített, alig bordázott,  Átlagtömeg 220-250 g,  Átmérő 70-90 mm közötti | Alapszín sárgászöld, a gyümölcsfelület  40-60 %-a világospiros-sötétpiros fedőszínnel borított. |
| **Golden Delicious** | Gömbölyded vagy enyhén megnyúlt csonka kúp alakú,  Átlagtömeg 140-180 g,  Átmérő 70-85 mm | Alapszín zöldessárga, később sárga |
| **Red Delicious** | Közép nagy vagy nagyméretű, alakja megnyúlt, csésze felől bordázott.  Átlagtömeg 150-170 g,  Átmérő 70-90 mm | Alapszín sötétpirossal mosott, csíkozott, teljes felületét kissé csíkozott, fényes mélypiros fedőszín borítja. |
| **Idared** | Közepes vagy nagyméretű, lapított gömbalakú, finoman bordázott  Átlagtömeg  170-220 g,  Átmérő  70-95 mm | Alapszín élénkpiros, mosott fedőszín borítja. |
| **Pinova** | Középes méretű, enyhén megnyúlt, kúp alakú  Átlagtömeg 150-180 g  Átmérő 65-85 mm | Alapszín éretten sárga, felületének több mint fele jellegzetes cinóberpiros színnel borított, illetve csíkozott. |

**3. A FÖLDRAJZI TERÜLET MEGHATÁROZÁSA**

A „Szabolcsi alma” termesztése és betakarítása Szabolcs-Szatmár-Bereg megye közigazgatási határain belül történik.

**4. A FÖLDRAJZI TERÜLETRŐL VALÓ SZÁRMAZÁS IGAZOLÁSA**

A „Szabolcsi alma” esetén a termeléstől egészen az értékesítésig szigorú nyomon követési rendszert alkalmaznak. Akkreditált, külső tanúsító szervezet által ellenőrzött minőségbiztosítási rendszert működtetnek, mely főleg a GLOBAL G.A.P rendszeren alapul.

Ennek megfelelően GGN szám szolgál a termék azonosítására az ültetéstől az értékesítési pontig. A GGN számból és a LOT számból visszavezethető, hogy az alma melyik ültetvényből, melyik helyrajzi számú területről, melyik kamrából származik, az ültetvényben milyen munkaműveletek voltak az adott évben, sőt a termőfa korábbi éveire is vissza lehet követni.

A „Szabolcsi alma” jelölése tartalmazza a következőket: a Termék:/ Fajta:/, Nettó tömeg:/, Osztály:/, Méret:/ LOT:/ Cikkszám:/, Származási hely:/ Csomagolja:/ Címe:/, Csomagolás dátuma:/.

**5. A TERMÉK ELŐÁLLÍTÁSI MÓDJA**

***5.1. A termőhely lejtése és a talaj egyes jellemzői***

A termőhely megválasztásánál fontos a kiválasztott terület környezetéhez viszonyított magassága. A területnek valamelyik irányban lejtősnek kell lenni, hogy a hideg légtömegek le tudjanak folyni. A legalkalmasabb talaj humusztartalma 2% körül mozog. A talaj Arany-féle kötöttségi száma 30-50 közötti. A talaj pH-ja 5,5-6,5.

***5.2. Fajtahasználat***

Az intenzív és félintenzív rendszerű almaültetvények alanya a törpe M9-es, és a féltörpe M26-os. A spur típusú fajták részére, a szabadorsó koronaformájú, valamint az ökológiai termesztésre alkalmas ültetvények számára alkalmazható alanyok az MM.106 és a MM.111.

A telepítést vírusmentes szaporítóanyaggal kell végezni.

***5.3. Az ültetvény kialakítása (koronaforma, térállás)***

|  |  |  |  |  |
| --- | --- | --- | --- | --- |
| **Engedélyezett koronaforma** | **Térállás** | **Maximális famagasság** | **Törzsmagasság** | **Központi tengely hossza** |
| Karcsú orsó | 3x1 m | 3,5 m | 55-70 cm | 2,0 – 3,0 m |
| Szuperorsó | 3-3,5 x 0,8-1 m | 2-2,5 m | 40-60 cm | 2-2,5 m |
| Szabad orsó | 4,0–5,0 x 1,0-2,5 m | 3-3,5 m | 50-80 cm | 3-3,5 m |

A létesítendő ültetvény típusának megfelelően kell kialakítani a sor és tőtávolságot, valamint a fák magasságát. A sorokat általában É –D-i irányba kell kialakítani.

***5.4. Termesztéstechnológia, termésszabályozás***

A termésszabályozás a termesztéstechnológia része. Az évenkénti metszéssel lehet szabályozni a fán maradó termőrügyek mennyiségét.

A metszés célja a korona szerkezetének szabályozása, habitusának optimalizálása, a fa méretének (magasság, szélesség) biztosítása, a korona minél jobb megvilágítottságának elősegítése, a koronarész növényvédő-szer fedettségének biztosítása, a maximális termőképesség és gyümölcsminőség biztosítása.

A virágzás kezdete előtt lehet következtetni a virágzás mértékére. Ha a virágzás a közepesnél erősebbnek lehet, akkor ritkítás szükséges. Figyelembe kell venni azonban a ritkítás eredményét befolyásoló tényezőket pl.: a sorok tájolása, a talajfoltokat, melyek befolyásolhatják a virágzás idejét, az almafajta reagálását a ritkításra, a fák túlzott vegetatív növekedését, mely erőteljes önritkulást eredményezhet, az olyan időjárási tényezőket, melyek hiányos termékenyülést okozhatnak.

***5.5. Tápanyag gazdálkodás***

*Foszfor*: a foszfor gyökérzónába való eljutását a telepítés előtti feltöltő trágyázás segít. Az egyszer adagolt mennyiség több évre elég.

*Kálium:* A telepítés előtt szokás a káliumot feltöltő trágyaként alkalmazni.

*Kalcium:* A meszezésnek a savanyú talajokon van jelentősége. A valóságos kalciumhiány nagyon ritkán fordul elő. A meszezés hatására javul a többi tápelemből a talaj tápanyag szolgáltatása.

*Nitrogén:* A virágzás előtt 2-3 héttel talajvizsgálatot kell végezni. A fák számára felvehető nitrogén mennyiségének meghatározása érdekében a gyökérzónában vizsgálni kell nitrogénszintet.

*Mikroelemek:* a mikroelemek hiánya permettrágyával küszöbölhető ki. A nagyobb nitrogéntartalmú készítmények használata javasolt, mert ezek összetétele jobban igazodik az alma táplálkozási igényeihez.

Az ültetvény telepítés előtt végzett talajvizsgálat alapján kell elvégezni a feltöltő trágyázást.

A termőre fordulás után az évenkénti talajvizsgálat és lombanalízis eredményeinek figyelembevételével történik a tápanyag utánpótlás. A vizsgálati eredmények mellett szükséges az ültetvény szemrevételezése is. A fák nyugalmi állapotában kell megnézni a termőrészek és a rügyek számát, méretét, a vesszők számát, méretét, az elágazódás méretét, a vesszők, a gallyak és ágak egymáshoz viszonyított arányát, vastagodásuk mértékét. A vegetáció alatt információt lehet szerezni a lomb színe, a levél mérete, a hajtások hosszúsága, száma, vastagsága, a másodrendű növekedés gyakorisága, a korona szerkezete, a hajtásnövekedés dinamikája és a kéreg színe alapján.

***5.6. Öntözés***

Öntözés: homoktalajokon 4-6 alkalommal 40 l/m2, vályogtalajokon pedig 3-4 alkalommal 60 l/m2 vízmennyiséggel. Az öntözés mikroszórófejes vagy csepegtető módszerrel történik. Termő ültetvényben a tápoldatos öntözést a virágzás előtt 2-3 héttel célszerű elkezdeni és a virágzás után 6-8 hétig célszerű folytatni.

***5.7. Növényvédelem***

A növényvédelemnek teljes mértékben meg kell felelnie az agrár-környezetgazdálkodás integrált gyümölcstermesztési előírásainak.

Az integrált gyümölcstermesztés szerves része a növényorvos irányításával végzett integrált fajtaspecifikus előrejelzésen alapuló növényvédelem (helyi meteorológiai állomások előrejelzései, a kihelyezett szex-feromon csapdákban fogott egyedszámok) korszerű növényvédő gépek használatával.

Csökkenti a következő évi fertőzés veszélyét, ha a lehullott lombot N műtrágyával megszórják és bedolgozzák a talajba.

A „Szabolcsi alma” esetében a következő leggyakrabban előforduló kórokozók és kártevők ellen kell védekezni:

*Gombás betegségek:* varasodás, lisztharmat

*Baktériumos fertőzés:* tűzelhalás

*Kártevők:* almamoly, alma magmoly, galagonya bogyó moly, almailonca, alma levélaknázó moly, lombos fa fehér moly, takácsatka, levéltetű, cserebogár, mezei pocok, egér, vértetű.

A betakarítás előtti növényvédelmi kezeléseket olyan növényvédő szerrel kell végezni, amely véd a tárolási betegségekkel szemben.

***5.8. Talajművelés***

A ”Szabolcsi alma” nagyobb térállású ültetvényeinél a sorközben ugarműveléssel, a sorokat gyomirtással, illetve oldalazó talajmaróval tartják tisztán. Az intenzívebb ültetvényeknél, ahol az öntözés nem nélkülözhetetlen a sorközt gyepesítik. A gyepet vagy vetik, vagy a természetes gyomok kaszálásával alakítják ki. A természetes gyep regeneráció képesebb, mint a vetett, hamar megújul, míg a vetett gyep hamarább elpusztul. Ezekben az ültetvényekben a kombinált művelés az általános: a sorközt kaszálják, a sorokat vegyszeresen gyomírtják. A munkagépek által eltömörödött talajt évente egyszer meglazítják, levegősebbé teszik. A tápanyagot vagy a teljes felületre, vagy a facsíkra szórják, bedolgozás nélkül. Fontos a talaj optimális levegő- és víztartalmának biztosítása.

***5.9. Betakarítási technológia***

A betakarítás fajtaspecifikus, az évjárat, a piaci és tárolási igényekhez igazodó, szigorúan ellenőrzött, szabályozott és nyilvántartott folyamat. A fajtától függően lehet többmenetes. A szedés során az alma előválogatás után szedőedénybe kerül, majd konténerbe ürítik ki. A konténert megjelölik címkével, mely tartalmazza a fajta nevét, méretét, a tábla számát és a szedő csapat nevét. A konténerek pár órán belül az átvevő helyre kerülnek hűtőkamrákba.

***5.10. Hűtés, tárolás, csomagolás***

A tartályládába szüretelt „Szabolcsi alma” a szedést követően rövid időn belül hűtőházba kerül. A bekerülés előtt minden konténer azonosító címkét kap, melyen szerepel a származási hely, a szüret ideje, a szedést végző azonosítója, az alma fajtája, minősége, mérete. Hűtőházba való beérkezést követően a konténer azonosító számot kap, mely a nyomon követés alapjául szolgál. A nyomon követés számítógépen történik vonalkód segítségével. A konténerek fajta és minőség alapján kerülnek be a hűtőkamrákba. A tárolás a fajtának megfelelő paraméterek (hőmérséklet, páratartalom) alapján történik. Egyre jobban elterjed az ULO (Ultra Low Oxygen) technológia, mellyel a tárolási idő jelentősen meghosszabbítható. A térségben sok helyen alkalmazzák a *SmartFresh Minőségi Rendszert*, mely fajtától függően 2-5 hónapos tárolási időtartamig helyettesítheti a szabályozott légterű tárolást. Megőrzi a gyümölcs keménységét és savtartalmát a tárolás során, valamint javítja a polcon tartást. Hatékonyan véd a scald ellen, csökkenti a héj viaszosságát, késlelteti a klorofill lebontását (a zöld alapszín tovább megmarad). A jól megválasztott tárolási rendszerrel elérhető, hogy egész évben ugyanaz a kiváló minőségű áru kerüljön piacra.

Az áruvá készítés folyamata a jogszabályoknak megfelelő minőségbiztosítási rendszer követelményei szerint szabályozott, szigorúan ellenőrzött és dokumentált. A betárolt, egyedi azonosítóval ellátott konténerekben lévő almát értékesítés előtt kiválogatják, majd a kívánt kiszerelési formába csomagolják kézzel, vagy automatizált gépsorokkal. A válogatás nyomon követett, ahol inputként a feldolgozott konténerek azonosítóit, outputként pedig a vevők azonosítóit rendelik. A kiszerelési egységeket a mindenkor hatályos jogszabályi előírásoknak megfelelő adatokkal látják el. A kiszerelési egység minden esetben mérlegelésre kerül.

**6. A TERMÉK ÉS A FÖLDRAJZI KÖRNYEZET KAPCSOLATA**

A „Szabolcsi alma” kapcsolata a földrajzi területtel a minőségen alapul.

A „Szabolcsi alma” a 2. pontban leírt egyedi tulajdonságai alapján különböztethető meg más almáktól.

A „Szabolcsi alma” 2. pontban leírt egyedi tulajdonságai a földrajzi terület, a termőtáj kedvező talaj- és éghajlati viszonyai, valamint az almatermesztők nagy szakmai hozzáértése közötti szoros összefüggésből adódnak.

## ***6.1. A földrajzi terület sajátosságai:***

Szabolcs-Szatmár-Bereg megye talajtani adottságai kiválóan alkalmasak az almatermesztés számára. Szabolcs-Szatmár-Bereg megye természeti földrajzi tájegységeinek talajtani, domborzati éghajlati adottságai lehetővé tették, hogy a mérsékelt égövben honos almafajok és más gyümölcsfajok a megye területén gazdaságosan termeszthetők. (Pethő, 2005).

Szabolcs-Szatmár - Bereg megyében van Magyarország második, legnagyobb hordalékkúp síksága, amely a tiszántúli ártéri síkból 20-50 méterre emelkedik ki. A hordalékkúp lapos részein található homokos löszös talajon kialakult csernozjom talaj 2 % körüli humusz tartalma és magas kalcium tartalma, valamint a Tisza mellékfolyóinak öntésein kialakult könnyű iszaptalajok kedvezőek az almafák telepítésére.

***6.2. Természeti tényezők***

A napsütéses órák száma 1950-2050 óra, mintegy 300-400 órával több, mint Magyarországtól nyugatra, illetve északra fekvő országokban. Ezért a megye éghajlati adottságai az almatermesztés számára kedvezőek. Éghajlatára a napsugárzáson kívül hatással vannak az óceáni, szárazföldi és a mediterrán légtömegek is. Ennek következtében időszakonként óceáni, máskor pedig szárazföldi éghajlati hatás jut uralomra.

Szabolcs-Szatmár-Bereg megyében az ország más megyéitől eltérően a vegetáció 6-8 nappal később indul meg. A nyarak mérsékelten melegek, a júliusi átlaghőmérséklet 20-23oC. Az őszi hónapokban az erősebb éjszakai kisugárzás következtében a napi átlaghőmérséklet 1-2 oC alacsonyabb, mint az ország többi részén, ez teszi lehetővé az érési folyamat lassulását.

## ***6.3. A földrajzi terület és) a termék különleges minősége, hírneve vagy egyéb jellemzője közötti okozati kapcsolat***

A „Szabolcsi alma” beltartalmi, élvezeti értékének szempontjából a legmeghatározóbb körülmények az érlelődés ideje alatt uralkodó környezeti tényezők, amelyek az érési folyamatokat szabályozzák. Ezek a hőmérséklet, a napfény, továbbá a hajnali páralecsapódás. A levegő relatív páratartalma a nyári hónapokban 75% körül mozog. A magasabb relatív páratartalom szeptemberben rendkívül kedvezően hat a gyümölcs színeződésére, az érésmenet ütemére. Ezért a „Szabolcsi alma” érésmenete lassúbb, a különböző tápanyagok beépülése a gyümölcsbe nagyobb arányú. Ennek köszönhetően a „Szabolcsi alma” cukortartalma magas, fajtától függően legalább 12 Brix fok (Gála, Red Delicious, Idared) illetve legalább 13 Brix fok (Jonathan, Jonagold, Golden Deliceus és Pinova). A magas cukorfok eredményezi a “Szabolcsi alma” jellegzetesen édeskésen- savanykás ízét.

Szeptemberben a meleg nappalok, a magas relatív páratartalom és az éjszakai lehűlés, illetve a hajnali harmatképződés jelentősen hozzájárul a “Szabolcsi alma” jó színeződéséhez, valamint a nagyobb savtartalom és a zamatanyagok kialakulásához, amely édeskésen- savanykás ízt eredményez.

A talaj magas kalcium-tartalmának köszönhetően a gyümölcshús kalcium tartalma is magasabb, aminek köszönhetően a „Szabolcsi alma”roppanós húsú, a húskeménység minimum 5,5 kg/cm2.

Mindezen tényezők határozzák meg a “Szabolcsi alma” sajátos tulajdonságait.

Az optimális termőhely mellett a Szabolcs-Szatmár-Bereg megyében élő termesztők szaktudása az elmúlt évszázadok alatt felhalmozódott tapasztalatokra épül, amely kedvezően hat a „Szabolcsi alma” előállítására. A “Szabolcsi alma” termesztésének szakmai ismeretei a lehatárolt földrajzi területen generációról-generációra öröklődnek.

Az almatermesztés rendkívül fontos tényezője a termelés tudományos műszaki fejlesztési háttere, a szakszolgálat, a szaktanácsadás. Az 1949. óta működő, Újfehértói Kertészeti Kísérleti Telep, majd a Kertészeti Kutató Intézet Újfehértói Kutató Állomása foglakozik a „Szabolcsi alma” termőtáj kutatásával, a gyümölcsfák törzskönyvezésével, almafajták nemesítésével, élettani vizsgálatával, fajtaminősítési módszerek kidolgozásával.

A “Szabolcsi alma” 2. pontban leírt tulajdonságai szempontjából meghatározó, hogy a termesztők az almafajtákra, a minősített szaporítóanyag felhasználására és az alma természtésére vonatkozó korszerű ismeretekkel rendelkezzenek. Ezt a Gyümölcs- és Dísznövénytermesztési Kutatóintézet több, mint hetvenéves múlttal rendelkező Újfehértói Kutató Állomása fajtafenntartással, minősített szaporítóanyag előállításával és szaktanácsadással segíti. Az Újfehértói Kutató Állomás foglalkozik a „Szabolcsi alma” termőtáj kutatásával, a gyümölcsfák törzskönyvezésével, almafajták nemesítésével, élettani vizsgálatával, fajtaminősítési módszerek kidolgozásával. Mindez meghatározó a „Szabolcsi alma” termesztésének sikerességében.

Szabolcs-Szatmár-Bereg megyében a kedvező talajtani, éghajlati adottságok miatt a gyümölcstermesztésnek több évszázados hagyománya van. Ezt bizonyítja a híres török utazó, Evlija Cselebi írása is, aki az 1660-1666 közötti magyarországi utazásairól szóló köteteiben beszámolt a szabolcsi almáskertek, gyümölcsösök gazdagságáról, a rendkívül ízletes gyümölcsökről. A leírás említi azt is, hogy e területen olyan mennyiségű gyümölcs termett, amelyből az átvonuló török seregek bőségesen tudtak táplálkozni.

A II. világháborút követően indult el egy hatalmas ültetvénytelepítési program, melynek eredményeként Szabolcs-Szatmár-Bereg megyében létesült az ország almaültetvényeinek közel 50 %-a, mely az országos termés több mint felét adja.

A magyar almatermesztés hírnevét a „Szabolcsi alma” alapozta meg. A „Szabolcsi alma” elnevezés márkát, rangot jelentett. (Szabó T. – Csoma Zs. 2001). A „Szabolcsi alma” 2022-ben elnyerte a Hagyományok-Ízek-Régiók (HÍR) védjegy használati jogát.

**7. ELLENŐRZŐ HATÓSÁGOK, SZERVEK**

* Nemzeti Élelmiszerlánc-biztonsági Hivatal (Cím: 1024 Budapest, Keleti Károly u. 24.)
* Szabolcs-Szatmár-Bereg Megyei Kormányhivatal (Cím: 4400 Nyíregyháza, Hősök tere 5.)

**8. EGYEDI CÍMKÉZÉSI ELŐÍRÁSOK**

A csomagoláson elhelyezett címkén feltüntetett valamennyi feliratnál nagyobb méretű betűkkel kell feltüntetni a „Szabolcsi alma” OFJ jelölést.

**9. ELLENŐRZÉSI RENDSZER**

A „Szabolcsi alma” esetében a termeléstől egészen az értékesítésig szigorú nyomon követési rendszert alkalmaznak. Akkreditált, külső tanúsító szervezet által ellenőrzött minőségbiztosítási rendszert működtetnek, mely főleg a GLOBAL G.A.P rendszeren alapul.

Ennek megfelelően GGN szám szolgál a termék azonosítására az ültetéstől az értékesítési pontig. A GGN számból és a LOT számból visszavezethető, hogy az alma melyik ültetvényből, melyik helyrajzi számú területről, melyik kamrából származik, az ültetvényben milyen munkaműveletek voltak az adott évben, sőt a termőfa korábbi éveire is vissza lehet követni.

A főbb ellenőrzési szempontokat a következő táblázat tartalmazza:

|  |  |  |
| --- | --- | --- |
| **Ellenőrzési fázis** | **Minimumkövetelmények** | **Az ellenőrzés módja/módszere, gyakorisága** |
| Termőhely | Termő körzeten belüli termés | Beszállítói lista éves felülvizsgálata |
| Fajtaazonosság | A 2.1 pontban leírt fajták ellenőrzése |  |
| Termesztés | Termesztési feltételek betartása | Évente legalább 1 helyszíni ellenőrzés, |
| Növényvédelem | Integrált növényvédelmi technológiai betartása | Permetezési naplók ellenőrzése beszállítás előtt. Termékminta vétele szúrópróba szerint szermaradék vizsgálatra |
| Betakarítás | 5.10 fejezet szerinti követelmény rendszer  Nyomon-követhetőség biztosítása | Beszállítói lista éves felülvizsgálata.  Áruátvételi dokumentáció éves ellenőrzése. |
| Áruvá-készítés | Nyomon-követhetőség biztosítása | Gyártási napló vezetésének éves ellenőrzése |
| Tárolás | Az almafajtára előírt (hőmérséklet, O2, CO2, páratartalom) alapján történik. | A kamra adatait naponta rögzíteni kell a tárolási naplóba.  A kamrában lévő árut hetente szemrevételezéssel kell ellenőrizni. |
| A vevőkhöz történő kiszállítás előtt | Véletlenszerű mintavételezés | Ellenőrizni kell, hogy az áru maradéktalanul megfelel-e az előírt követelményeknek. |

**10. MELLÉKLETEK**

Egységes dokumentum

**11. IRODALOM**

Bél M. (1773): Szatmár vármegye.

Demeter B. (1930): A magyar gyümölcsmárka megteremtése. Kertészeti lapok, Budapest.

Evlija Cselebi, (1904): Török világutazó magyarországi utazása 1661-1664. Ford.: Karácsony I. Budapest.

Fülep I. (2012): Ültetvények öntözése I. In. Gonda I. (szerk): Precízíós almatermesztés technológiája. Debreceni Egyetem AGTC MÉK Kertészettudományi Intézet, Gonda István Bt, PN Fruit Kft. Debrecen.

Gonda I (szerk). (2012): Precizíós almatermesztés technológiája. Debreceni Egyetem AGTC MÉK Kertészettudományi Intézet, Gonda István Bt, PN Fruit Kft. Debrecen.

Gonda I.- Filep I.(2011): Az almatermesztés technológiája. Debreceni Egyetem Agrár- és Gazdaságtudományok Centruma Kutatási és Fejlesztési Intézet, Gonda István Betéti Társaság F.N. Fruit Kft. Debrecen.

Gonda I. (szerk). Intenzív gyümölcsösök környezetkímélő tápanyag-gazdálkodása. Debreceni Egyetem Agrár- és Műszaki Tudományok Centruma, Kertészettudományi és Növényi Biotechnológia Tanszék, Kutatási és Fejlesztési Intézet.

Gyúró Ferenc (szerk. 1990): Gyümölcstermesztés Mezőgazdasági Kiadó. Budapest

Inántsy F.- Balázs Kl.(2004): Integrált Növénytermesztés. Alma. Agroinform Kiadó Budapest.

Kasza Sándor (szerk. 1998) Szabolcs - Szatmár - Bereg megye kézikönyve – Magyarország Megyei Kézikönyvei sorozat 15. kötet CEBE Kiadó

Kormány Gy. (2005): Szabolcs-Szatmár-Bereg megye természeti földrajza. In.: Pethő F.(szerk.2005): Szabolcs-Szatmár-Bereg megye gyümölcstermesztésének története 1945-ig. Észak-Keletmagyarországi Gyümölcs Kutatás Fejlesztési Alapítvány, Újfehértó.

Lenti István: Szabolcs-Szatmár-Bereg megye gyümölcstermesztése 1945-től napjainkig, Szabolcs-Szatmár-Bereg megye Önkormányzata, nyíregyháza 2017.

Magyar Katolikus Lexikon, <http://lexikon.katolikus.hu>

Maksai F. (1940): A középkori Szatmár megye. Budapest.

Mikes Márk Z. (2019): A Nyírség és a Felső-Tisza vidék éghajlati elemzése. (szakdolgozat). ELTE TTK Meteorológiai Tanszék. Budapest.

Nyékes I. (1953): A Felső-Tisza vidék gyümölcstermesztése az őskortól napjainkig. Kézirat I-II kötet. Budapest.

Nyékes I. (1954): Történelmi gyümölcstermő tájaink. Budapest.

Pethő F. (szerk.1969): Almatermesztés. Mezőgazdasági Kiadó. Budapest.

Pethő F. (szerk.2005): Szabolcs-Szatmár-Bereg megye gyümölcstermesztésének története 1945-ig. Észak-Keletmagyarországi Gyümölcs Kutatás Fejlesztési Alapítvány, Újfehértó.

Pethő F. (szerk. 1984.) Alma Mezőgazdasági Kiadó. Budapest

Szabó T. – Csoma ZS.: (2001): Szabolcsi alma. In.: Hagyományok és Régiók I kötet. Kesztler Marketing Kiadó Kft. Budapest. 321-323p.

Szűcs E. (2008): Hagyományok és újdonságok a tápanyag-utánpótlás gyakorlatában.

KSH Területi Statisztikai Évkönyv 2019.